KLASA: P-217/23

URBROJ: 711-02-01/02-2024-07

Zagreb, 23. siječnja 2024.

**MARIN KAPOVIĆ**

**direktor trgovačkog društva VODOVOD OPUZEN d.o.o.**

**Predmet: MARIN KAPOVIĆ, direktor trgovačkog društva VODOVOD OPUZEN d.o.o.**

* *Obavijest, dostavlja se*

Sukladno odredbi članka 32. stavka 1. podstavka 1. i članka 41. stavka 1. Zakona o sprječavanju sukoba interesa („Narodne novine“, broj 143/21. u daljnjem tekstu: ZSSI), obavještavamo Vas da je Povjerenstvo za odlučivanje o sukobu interesa (u daljnjem tekstu: Povjerenstvo) dana 10. siječnja 2024. u odnosu na Vas **utvrdilo kako ne postoje pretpostavke za pokretanje postupka** vezano za moguću povredu odredbi ZSSI-a.

Naime, Povjerenstvo je dana 11. rujna 2023.g. zaprimilo neanonimnu prijavu u kojoj se u bitnom navodi je obveznik Marin Kapović uskraćivao davanje informacija nužnih za pokretanje kaznene prijave protiv sebe i svoga oca budući da postoji osnovana sumnja da je kao direktor društva, a bez znanja vlasnika vodomjera, ujedno člana obitelji obveznika, promijenio vodomjer na način da je isti zatvoren i otpiljen od strane trgovačkog društva VODOVOD OPUZEN d.o.o. U prijavi se ističe da je o tome obaviještena i Policijska postaja Metković koja je izašla na teren i napravila zapisnik. Podnositelj navodi da je navedeno prikaz korištenja javnih sredstava kako bi se vršilo nasilje u obitelji. Uz navedeno, podnositelj ističe i kako imovinska kartica obveznika nije ažurirana sukladno propisima.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti te povodom vjerodostojne i osnovane prijave o mogućoj povredi toga Zakona.

Sukladno članku 42. stavku 1. ZSSI-a, kada Povjerenstvo utvrdi da su ispunjene pretpostavke za pokretanje postupka iz članka 41. stavka 1. toga Zakona, dužno je o tome obavijestiti obveznika, kao i o činjeničnim utvrđenjima.

Uvidom u Registar obveznika, kojeg ustrojava i vodi Povjerenstvo, utvrđeno je da obveznik Marin Kapović obnaša dužnost direktora trgovačkog društva VODOVOD OPUZEN d.o.o. od od 02. svibnja 2022.g. slijedom čega je isti dužan postupati sukladno obvezama ZSSI-a.

Povjerenstvo je radi provjere navoda iz prijave zatražilo od Policijske postaje Metković podatak jesu li službenici Policijske postaje obaviješteni o zatvaranju vodomjera članu obitelji obveznika ………………. te je li o navedenom sastavljen zapisnik. Isto tako, od Policijske postaje Metković zatražena je sva relevantna dokumentacija, a posebice zapisnik o navedenom događaju.

Nadalje, Povjerenstvo je od trgovačkog društva VODOVOD OPUZEN d.o.o. zatražilo očitovanje je li trgovačko društvo promijenilo ili isključilo vodni priključak i vodomjer Bogoljubu Kapoviću, te ukoliko jest dostavu podataka iz kojeg razloga je i tko naložio navedeno te temeljem kojeg pravnog propisa.

Policijska uprava Dubrovačko-neretvanska odgovorila je na traženje Povjerenstva dopisom KLASA: 208-04/23-01/537, URBROJ: 511-03-100-23-2 od 28. rujna 2023.g. navodeći da su uvidom u elektronsku evidenciju Policijske postaje Metković utvrdili kako je dana 08. lipnja 2023.g. u 9,50 sati u službene prostorije Policijske postaje Metković nepozvan pristupio gospodin ………….. iz Zagreba te je prijavio oštećenje na ventilu vodomjera na adresi u Opuzenu, …………………… iznijevši sumnju da su navedeno oštećenje počinili njegov sin ……………. ili unuk Marin Kapović. Nadalje, navodi se kako su policijski službenici na okolnosti navoda prijavitelja obavili obavijesne razgovore s ……………….. i Marinom Kapovićem te nisu utvrdili počinjene prekršaja niti kaznenog djela, već su utvrdili da je oštećenje na vodomjeru nastalo uslijed dotrajalosti, a da je oštećeni ventil u vlasništvu pravne osobe VODOVOD OPUZEN d.o.o. dok je vlasnik istoga ………………

U prilog svojem očitovanju dostavljene su i Službene bilješke sačinjene dana 06. kolovoza 2023.g. i 18. kolovoza 2023.g. u kojima se navodi da je vlasnik navedenog priključka ……………... Slijedom navedenog, dostavljene Službene bilješke potvrđuju navode iz očitovanja Policijske uprave Dubrovačko-neretvanske.

Trgovačko društvo VODOVOD OPUZEN d.o.o. dostavilo je Povjerenstvu dana 03. listopada 2023.g. svoje očitovanje u kojem se ističe da trgovačko društvo nije promijenilo, niti isključilo vodni priključak ………………… na adresi ………………………., budući da navedeni isti ne posjeduje, jer je priključak od osnutka trgovačkog društva u vlasništvu ………………… Isto tako navodi se da je gospodin ……………….. vlasnik priključka na adresi ……………, o čemu je i dostavljena evidencija iz komunalnog programa trgovačkog društva.

Člankom 7. stavkom c) ZSSI-a propisano je da je obveznicima zabranjeno zlouporabiti posebna prava obveznika koja proizlaze ili su potrebna za obavljanje dužnosti.

U konkretnom slučaju Povjerenstvo ističe kako iz dostavljene dokumentacije ne proizlazi da je obveznik Marin Kapović koristio svoja posebna prava i ovlasti koja proizlaze iz obavljanja dužnosti direktora trgovačkog društva VODOVOD OPUZEN d.o.o. kako bi ostvario privatni interes oštećenjem ventila vodomjera člana svoje obitelji s kojim nije u dobrim odnosima, odnosno s kojim njegov otac vodi imovinsko-pravni spor, jer je utvrđeno da navedeni vodomjer uopće nije u vlasništvu navedenog člana obitelji, dok iz dokumentacije Policijske uprave Dubrovačko-neretvanske proizlazi da se radi o dotrajalom ventilu.

Slijedom navedenog Povjerenstvo je utvrdilo da u odnosu na taj dio prijave protiv obveznika Marina Kapovića nisu ispunjene pretpostavke za daljnje vođenje postupka.

U odnosu na dio prijave koji se odnosi na mogući nesklad, odnosno nerazmjer između podataka prijavljenih u imovinskoj kartici i stvarnog imovinskog stanja obveznika, Povjerenstvo je zbog ekonomičnosti postupka odlučilo isti razdvojiti te će se protiv obveznika otvoriti novi predmet u kojem će se ispitati navedene okolnosti.

PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznik Marin Kapović, osobnom dostavom
2. Podnositelju na znanje
3. Objava na internetskoj stranici Povjerenstva
4. Pismohrana